У 1945–1946 навучальным годзе ў культасветвучылішчы ў памяшканнях не было ацяплення з-за адсутнасці дроў. Дый печы не паспелі адрамантаваць. У класных пакоях было толькі па аднаму акну, астатнія закладзены снапамі ржаной саломы, каб не пранікаў мароз, а хутчэй за ўсё таму, што не было шкла. Зімой мы ў класах сядзелі за партамі ў верхняй вопратцы. Настаўнікі нам дазвалялі надзяваць галаўны ўбор і рукавіцы – у пакоі была мінусавая тэмпература. Часам здавалася, што на вуліцы цяплей.